Inštitút filozofie FF PU v Prešove

Témy rigoróznych prác

platné pre akademický rok 2025/2026

*Študijný program: FILOZOFIA –* **získaný titul „doktor filozofie“ (PhDr.)**

**Individuálne návrhy tém sú vítané všetkými školiteľmi, ich zameranie je však potrebné konzultovať vopred.**

***prof. PhDr. František Mihina, CSc., profesor emeritus***

* **individuálne návrhy tém**

***prof. Mgr. Vladislav Suvák, PhD.***

* **Diogenés zo Sinópy – literárny obraz praktického sókratovstva**

S postavou Diogena sa spája literárna tradícia, ktorá z neho urobila symbol praktizujúceho filozofa. Literárne obrazy Diogena sa spájajú so zrodom paródie, satiry, diatriby, aforizmov a anekdot. Vo všetkých týchto žánroch vystupuje Diogenés ako zvláštny typ sókratovského mysliteľa, ktorý stavia proti teoretickým špekuláciám praktické vedenie života.

* **Starosť o seba od Sókrata po Foucaulta**

Antické problematizácie života nemôžeme redukovať iba na etické koncepcie, ktoré analyzujú rôzne problémy etiky. Problematizácie života, ktoré vznikli v sókratovskej tradícii myslenia, sú predovšetkým konkrétne návody, ako viesť svoj život. Túto oblasť „filozofickej praxe“ objavil neskorý Foucault, ktorý sa ňou zaoberal v posledných prednáškach na Collège de France.

* **Prótagorovi bohovia a Prótagorov človek**

Konvenčné interpretácie Prótagora vychádzajú z čítania jeho tézy *homo-mensura* („človek je mierou všetkých vecí“). Interpretácia Prótagorovho myslenia však môže vyzerať úplne inak, ak začneme považovať tézu *homo-mensura* za akési vyústenie prótagorovského projektu hľadania nového miesta človeka vo svete. Rekonštrukcia kľúčových Prótagorových zlomkov naznačuje, že Prótagoras nemusel obhajovať skeptickú, agnostickú alebo relativistickú pozíciu, ale mohol sa pokúšať o odstránenie prekážok, ktoré bránia človeku v jeho úsilí o nastolenie nového poriadku. S touto tendenciou by korešpondovalo aj zobrazenie bohov na východnom reliéfe parthenónskeho iónskeho vlysu.

* **individuálne návrhy tém**

***prof. PhDr. Rudolf Dupkala, CSc.***

* **Metamorfózy slovenskej filozofie v 20. storočí**

V práci by mal byť realizovaný výskum slovenskej filozofie v troch obdobiach: v období medzi dvoma svetovými vojnami, v období „slovenského (vojnového) štátu“ v rokoch 1939 – 1945 a v období druhej polovice 20.storočia. Dôraz možno položiť na ohlas masarykizmu vo filozofii Svätopluka Štúra, reflexie logického pozitivizmu v tvorbe I. Hrušovského, slovenskú tvorbu N. Losského, náboženskú filozofiu a marxistickú filozofiu v druhej polovici 20. storočia a „filozofický disent“ na Slovensku (M. Kusý, M. Šimečka). V práci by mal byť vysvetlený problém indoktrinácie slovenskej filozofie.

* **individuálne návrhy tém**

***doc. Mgr. Sandra Zákutná, PhD.***

* **Spoločensko-politické hľadisko Humových Esejí o morálke, politike a literatúre**

Humove *Eseje o morálke, politike a literatúre* ponúkajú aktuálne poznámky k spoločenskému dianiu v Škótsku, na britských ostrovoch a v kontinentálnej Európe v rokoch 1740 – 1776. Rigorózna práca bude orientovaná na analýzu týchto esejí v širšom dejinno-filozofickom ponímaní a predstaví Davida Huma ako spoločensko-politického komentátora aktuálnych udalostí v kontexte jeho praktickej filozofie.

* **Občianska spoločnosť ako kategória politickej filozofie škótskeho osvietenstva**

V osvietenskej filozofii sa občianska spoločnosť stáva novým pojmom a zároveň nevyhnutnou inštitúciou, ktorá je synonymom pre spravodlivé spoločenské zriadenie. Rigorózna práca sa zameria na kritickú reflexiu potenciálu občianskej spoločnosti, ktorý v nej videli škótski osvietenci. Tí ju chápali ako samozrejmý životný priestor, spoločnosť sebavedomých, osvietených a civilizovaných občanov – svet, v ktorom žijeme, a ktorý dáva nášmu životu podstatu a význam.

* **individuálne návrhy tém**

***doc. Mgr. Peter Kyslan, PhD.***

* **Filozofické aspekty kultúry**

Téma je koncipovaná ako systematické bádanie. Venuje sa filozofickým problémom teórie kultúry, obsahu a významu tejto ľudskej oblasti. Orientuje sa na náročný problém filozofickej definície kultúry.

* **Filozofia symbolických foriem E. Cassirera**

Téma sa sústredí na hlavný odkaz filozofie E. Cassirera. Výskum analyzuje a kriticky hodnotí možnosti a hranice Cassirerovej koncepcie vo vzťahu k filozofii kultúry. Symbol, symbolická aktivita a symbolická forma môžu byť konfrontovateľné aj s dnešnou teóriou kultúry.

* **individuálne návrhy tém**

***doc. Mgr. Ondrej Marchevský, PhD.***

* **Ruské filozofické myslenie v slovenskej filozofickej spisbe 20. storočia a súčasnosti**

Téma je koncipovaná pre dejinnofilozofické skúmania a vytvára priestor pre posúdenie vplyvov ruského filozofického myslenia na formovanie dobového filozofického diskurzu. Reflektuje kľúčový medzník, ktorým je rok 1989. Téma poskytuje možnosti viesť skúmania naprieč intelektuálnymi prostrediami, tými verejne ustanovenými (univerzity, vysoké školy, ústavy a pracoviská Akadémie vied) i tými s voľnejšou možnosťou realizácie tvorivých aktivít (redakcie časopisov *Tichá voda*, *Verbum* a iné).

* **Generačné a dobové impulzy v myšlienkovej a ideovej kinetike slovenskej filozofie 20. storočia**

Zámerom práce je orientácia na preskúmanie vzťahov a vývojových tendencií slovenského filozofického myslenia. Myslenia, ktoré existovalo a utváralo sa v interakčných väzbách medzi učiteľmi filozofie a žiakmi, učiteľmi filozofie a filozofmi navzájom. Existujúce skúmania boli a sú dominantne orientované na skúmanie vonkajších vplyvov – nemeckých, francúzskych či anglofónnych – na formovanie myslenia domáceho. Práca reaguje na tento stav snahou o prehĺbenie a obohatenie o vnútorný rozmer, pochopenie osobných a osobnostných väzieb, vzťahov, životných a spoločenských okolností.

* **Odkaz F. M. Dostojevského vo filozofickom diskurze tradičných hodnôt**

Dostojevského tvorba je intenzívne zapájaná do stále silnejúceho hľadania tradičných hodnôt ako hodnôt normálnych a normálnosti. Hodnôt, ktoré stoja v opozícii pluralite hodnôt, ktorá devastačne umožňuje všetko a nechce brániť ničomu. Zámerom práce je orientácia na preskúmanie vzťahov a vývojových tendencií tohto diskurzu prostredníctvom prác F. M. Dostojevského. Myslenia, ktoré existovalo a utváralo sa v interakčných väzbách medzi viacerými tradíciami myslenia a rozdielnymi životnými, historickými i spoločenskými reáliami. Práca reaguje na tento stav snahou o prehĺbenie a obohatenie o vnútorný rozmer, pochopenie normálnosti ako túžby, ktorá sa v normatívnej rovine môže stretávať s problémom nemožnosti vlastného vymedzenia a identifikácie. Téma sa viaže na diela F. M. Dostojevského, ktoré sú menej ikonické ako *Zločin a trest, Bratia Karamazovovci* či *Diablom posadnutí*. Na diela ako *Hráč, Netočka Nezvanovová, Zápisky z mrtvého domu* či *Zápisky z podzemia.*

* **individuálne návrhy tém**

***Mgr. Lukáš Arthur Švihura, PhD., univer. docent***

* **Somaestetika Richarda Shustermana ako pragmatistický variant umenia života**

Richard Shusterman je súčasným pragmatistickým filozofom, ktorý svojou koncepciou, zvanou somaestetika, revitalizuje starovekú myšlienku filozofie ako stelesneného umenia života. Rigorózna práca by sa mala koncentrovať na analýzu tejto Shustermanovej koncepcie a objasniť jej vzťah k filozofii pragmatizmu a k iným myšlienkovým tradíciám, z ktorých somaestetika vyviera, ako je napríklad zazen.

* **individuálne návrhy tém**

*Študijný program: ETIKA –* **získaný titul „doktor filozofie“ (PhDr.)**

***prof. PhDr. Vasil Gluchman, CSc.***

* **Etika práce**

Cieľom práce je Weberovo chápanie etiky práce, teologický, resp. náboženský prístup k hodnote práce, sekulárne hodnoty práce, cnosti viažuce sa k práci.

* **Etika pracovných vzťahov**

Potreba úcty a rešpektu vo vzťahoch medzi nadriadenými a podriadenými, kolegami a vo vzťahu ku klientom tvorí základný zámer práce. Produktívna, resp. neproduktívna pracovná atmosféra, komunikácia, mobbing, bossing, odmeňovanie za vykonanú prácu atď. sú predmetom analýzy.

* **Profesijná etika**

Práca sa sústredí na povolanie, profesiu, podstatu profesijnej etiky, teoretické a praktické úlohy profesijnej etiky a etikov. Perspektívy profesijnej etiky v budúcnosti.

***doc. Mgr. Ján Kalajtzidis, PhD.***

* **Spoločenská zodpovednosť podnikania v praxi**

Cieľom práce je analyzovať rozličné prístupy k spoločenskej zodpovednosti podnikania a ukázať, ako sa tento koncept uplatňuje v praxi. V teoretickej časti bude potrebné predstaviť definície a odlišné chápanie problematiky, pričom dôraz sa kladie na porovnanie klasických prístupov (napr. Friedman, Freeman) s novšími koncepciami a aktuálnymi výskumami. Priestor dostanú súhlasné i kritické stanoviská, čo umožní komplexne zhodnotiť význam spoločenskej zodpovednosti pre súčasné podnikateľské prostredie. Zvlášť sa očakáva autorov individuálny prínos – najmä skúsenosti a reflexia z praxe, ktoré prácu posunú nad rámec čisto teoretického spracovania.

* **Profesijná etika a jej východiská**

Predmetom práce je analýza základných východísk a teoretických rámcov profesijnej etiky. Cieľom je presne identifikovať, čo sa rozumie pod pojmom profesijná etika a akým spôsobom sa vymedzuje vo vzťahu k teoretickej a aplikovanej etike. Pozornosť sa bude venovať aj otázke jej odôvodnenia, legitimizácie a vnútorných základov, ktoré umožňujú chápať profesijnú etiku ako samostatnú disciplínu v rámci etického myslenia. Výsledkom má byť systematické zhrnutie základných teoretických prístupov a hľadanie filozofických či spoločenských východísk, na ktorých profesijná etika stojí.

* **Vedecký ateizmus v Československu**

Cieľom práce je analyzovať fenomén vedeckého ateizmu v Československu v období socializmu a preskúmať jeho historické a ideologické východiská. Práca sa sústredí na jeho vplyv na vzdelávací systém, vedeckú činnosť a širšie spoločenské prostredie, ako aj na jeho prepojenie so štátnou mocou. Výskum bude reflektovať diskusie o postavení náboženstva v spoločnosti a o jeho potláčaní v rámci ideológie vedeckého ateizmu, pričom osobitná pozornosť sa zameria na jeho dopad na etické myslenie a kultúrny vývoj na Slovensku.

* **Úver, úrok a úžera v dejinách: filozoficko-etická reflexia**

Cieľom práce je sledovať historické korene odmietania úroku a úžery v západnej civilizácii od antických filozofických koncepcií (najmä Aristotela) až po kresťanské teologické interpretácie a ich premenu v období reformácie. Práca sa zameria na náboženské a filozofické zdôvodnenia odmietania úrokovania, ako aj na zlom, ktorý priniesli novoveké legitimizácie úveru a úroku (Luther, Kalvín a následný vývoj). Výskum má poukázať na etické dôsledky týchto zmien, osobitne vo vzťahu k súčasným javom, akými sú zadlžovanie krajín, študentov či finančné krízy. Osobitný dôraz sa kladie na filozoficko-etickú reflexiu, ktorá umožní posúdiť modernú legitimizáciu úroku z hľadiska jej spoločenských a morálnych dôsledkov.

* **Evanjelická etika a jej reflexia súčasných spoločenských výziev**

Cieľom práce je analyzovať, ako evanjelická etika pristupuje k vybraným praktickým problémom dnešnej spoločnosti, akými sú bioetické dilemy, sociálna nerovnosť či environmentálna kríza. Práca sa zameria na teologické a etické východiská evanjelickej tradície a ich aplikáciu v konkrétnych kontextoch, pričom bude sledovať, ako sa tieto východiská pretavujú do praktických postojov a riešení. Zvláštny dôraz sa kladie na dialóg medzi evanjelickou etikou a širšou spoločenskou diskusiou, ako aj na hľadanie prínosu evanjelickej etiky pre súčasnú etickú reflexiu.

***doc. PhDr. Gabriela Platková Olejárová, PhD.***

* **Profesijná etika učiteľa**

Cieľom je analýza miesta a významu učiteľskej etiky ako profesijnej etiky učiteľa na základnej, strednej či vysokej škole. Tiež možno popísať etické východiská profesie, definovať hodnoty a princípy, prípadne  uvažovať o ich úlohe v kontexte etickej analýzy etických problémov alebo dilem zo školskej praxe.

* **Etický kódex v profesii učiteľa**

Cieľom je význam etického kódexu v učiteľskej profesii. Hlavnou líniou je obsah kódexu, rovnako tak dopady tejto inštitucionalizovanej podoby etiky na rozhodovanie a konanie učiteľa.

***doc. Mgr. Adela Lešková Blahová, PhD.***

* **Medicínsky výskum a etika**

Práca sa sústredí na vybrané problémy biomedicínskeho výskumu. Žiada sa syntetizovať medicínsky, legislatívny a etický (pojmový a teoretický) rámec. Dôraz sa kladie na etickú analýzu a teoretické ukotvenie v medziach bioetiky.

* **Hodnotové ukotvenie myšlienky trvalej udržateľnosti**

Cieľom práce je hľadať teoretický základ myšlienky trvalej udržateľnosti v nadväznosti na východiská environmentálnej etiky. Žiada sa pracovať s hodnotovým ukotvením vybraných koncepcií, analyzovať ich obsah a význam chápania hodnôt, relevantných pre koncept trvalej udržateľnosti.

***doc. Mgr. Lukáš Švaňa, PhD.***

* **Teória spravodlivej vojny v kontexte jej kritiky**

Cieľom práce je zmapovať a analyzovať možnosti teórie spravodlivej vojny adekvátne odpovedať a nachádzať riešenia dilematických situácií týkajúcich sa vojny, vojenských intervencií prípadne násilných činov v podobe terorizmu. Zároveň sa očakáva kritika teórie spravodlivej vojny ako i prezentácia jej rozličných historických paradigiem. Prípadná modifikácia teórie do podoby zodpovedajúcej konfliktom 21. storočia je možným originálnym prínosom celej práce.